**P R A V I L N I K**

**O KUĆNOM REDU**

**PETE OSNOVNE ŠKOLE“ SOKOLOVIĆI ILIDŽA**

**I OPĆE ODREDBE**

**Član 1.**

Ovim Pravilnikom u JU „Peta osnovna škola“ Sokolovići , pored ostalog uređuju se i pitanja o:

- obilježavanju prostorija škole,

- ulaženje, izlaženje i kretanje u školi,

- kontrola unošenja i iznošenja stvari i predmeta,

- upotreba prostorija i opreme, oglašavanje škole i mediji

- protivpožarna zaštita,

- obezbjeđenje radnih prostorija,

- postupak s nađenim stvarima,

- održavanje reda i mira u školi,

- održavanje zelenih površina i dvorišta,

- ostale dužnosti učenika, nastavnika, službenika i drugog osoblja škole

**Član 2.**

Odredbe ovog Pravilnika odnose se na učenike, nastavnike, stručne saradnike, službenike i ostala lica zaposlena u školi, kao i lica koja po raznim osnovama dolaze u školu.

**II OBILJEŽAVANJE PROSTORIJA**

**Član 3.**

Obilježavanje ulaza, spratova i prostorija u školi vrši se na osnovu tehničke dokumentacije. Na glavnom ulazu u školu nalazi se tabla s natpisom naziva škole.

**Član 4.**

Obilježavanje prostorija u školi vrši se pomoću pločica na kojima je naznačen naziv učionice i broj prostorije.

**Član 5.**

U školi se mogu držati samo propisani državni simboli.

**III ULAŽENJE, IZLAŽENJE I KRETANJE U ŠKOLI**

Ulazak u školu

**Član 6.**

U školu se ulazi na mjestu koje je za tu svrhu određeno.

Ulazak u školu može biti glavni i sporedni.

**Član 7.**

Škola se otvara u 6:00 sati, a zatvara u 22:00 sati.

O otvaranju i zatvaranju ulaza u školu stara se dnevni čuvari i radnice na održavanju čistoće.

**Član 8.**

Na glavni ulaz u školi ulaze učenici, nastavnici, stručni saradnici, službenici i ostalo osoblje zaposleno u školi, kao i sva ostala lica koja po bilo kom osnovu dolaze u školu.

**Član 9.**

Ključevi od ulaza u školu nalaze se kod direktora škole, sekretara, dnevnih čuvara (ukoliko su zaposleni) i radnika za servisno tehničku podršku. Sa ključevima od učionica u školi zaduženi su nastavnici dnevni čuvari i pohranjeni u prostoriji koja je namijenjena za to.

**Član 10.**

Učenici ulaze u školu 10 minuta prije početka prvog časa.

Po ulasku u školu učenici ulaze u svoje učionice, sjedaju na svoja mjesta i pripremaju se za početak časa.

Ako se u školi vrši organizovani ulazak, u školsku zgradu se ulazi s mjesta koje je za tu svrhu predviđeno.

**Član 11.**

**Nastavnicima i učenicima nije dozvoljeno kašnjenje na nastavne časove .**

**Član 12.**

Ulazak i izlazak nastavnika i drugih stručnih lica ili saradnika u učionicu, učenici pozdravljaju ustajanjem.

Izuzetno kada su u školskoj radionici, kada rade pismene zadatke, kada su u kabinetu hemije/fizike/biologije ili sličnom izvođenju eksperimenata, učenici ulazak nastavnika i drugih lica ne pozdravljaju ustajanjem.

**Član 13.**

Ako nastavnik zakasni na čas, dežurni nastavnik obavještava o tome direktora, zamjenika direktora, sekretara ili pedagoga škole.

Do dolaska nastavnika učenici ostaju u učionici i u miru se pripremaju za taj čas.

**IV PRIJEM RODITELJA UČENIKA I GRAĐANA-STRANAKA**

**Član 14.**

Prijem roditelja učenika i građana radi ostvarivanja njihovih prava i obaveza kod nastavnika, stručnih saradnika, direktora, sekretara i ostalih radnika škole vrši se u skladu s utvrđenim radnim vremenom uposlenika.

**Član 15.**

Dežurni nastavnik na ulazu u školu ili dežurni čuvar dužan je roditelju učenika ili građaninu pružiti odgovarajuće informacije u pogledu upućivanja do traženog nastavnika, direktora, pedagoga ili sekretara.

Dežurni čuvari unose u knjigu evidencije posjeta podatke o roditeljima učenika, odnosno građana, koji ulaze u školu.

**Član 16.**

Prilikom ulaska u školu, roditelji učenika , odnosno građani obavezni su biti primjereno odjeveni i obuveni i ne mogu sa sobom unositi stvari većeg obima (paket, putna torba ili slično), niti uvoditi životinje.

Zabranjeno je uvođenje životinja i kućnih ljubimaca u dvorište škole.

**Član 17.**

Konsultacije roditelja s nastavnicima škole vrše se isključivo u dogovorenim terminima ili u vrijeme dogovorenih individualnih razgovora s razrednicima ili predmetnim nastavnicima.

Svaki oblik informativnih ili kosultativnih razgovora s roditeljima nastavnici provode isključivo u prostorijama škole u za to predviđenom terminu.

Roditelji učenike mogu dopratiti do ulaza u školsko dvorište,izuzev roditelja koji imaju odobrenje škole.

Roditelji i nastavnici su dužni poštivati Protokol o saradnji roditelja sa školom.

U svrhu efikasnije saradnje roditelja i škole te održavanja kućnog reda u školi, pri dolasku roditelj je dužan javljati se dnevnom čuvaru.

**Član 18.**

Ako roditelj učenika ili građanin traži da bude primljen kod nastavnika, direktora, pomoćnika direktora, stručnih saradnika ( pedagog, psiholog, socijalni radnik, bibliotekar, voditelj produženog boravka, članovi mobilnog stručnog tima) ili sekretara škole, obavezni su se javiti dnevnim čuvarima i pričekati povratnu informaciju .

Dnevni čuvar je obavezan da provjeri da li posjetioca nastavnik, direktor, pomoćnik direktora, stručni saradnici ( pedagog, psiholog, socijalni radnik, bibliotekar, voditelj produženog boravka, članovi mobilnog stručnog tima) ili sekretar škole može primiti ili se zakazuje termin sastanka.

Za vrijeme nastave zabranjen je prijem kod nastavnika koji izvode nastavu.

Dnevni čuvar obavezno zaključava ulazna vrata škole dok traje nastavni proces.

**Član 19.**

Za roditelje, stranke i druge posjetioce škole koji svojim nastupom ispoljavaju agresivnost ili pokušavaju na neki način ugroziti sigurnost učenika i osoblja škole ili drugih roditelja i posjetilaca škole, dežurni nastavnici, Uprava škole ili dnevni čuvari dužni su da obavijeste nadležnu policijsku upravu.

**Član 20.**

Iz sigurnosnih razloga nije dozvoljen ulazak u školu i kretanje po školi licima koja nisu ni u vezi s izvođenjem odgojno-obrazovnih procesa, ne predstavljaju dio školske zajednice (osoblje, roditelji/staratelji i učenici) te nisu direktni ili indirektni sudionici školskih aktivnosti bez odobrenja direktora škole.

Nije dozvoljeno učenicima škole da u školu uvode učenike drugih škola bez odobrenja direktora škole.

**V KONTROLA UNOŠENJA I IZNOŠENJA STVARI I PREDMETA**

**Član 21.**

Učenicima škole, nastavnicima i ostalom osoblju škole nije dozvoljeno unošenje stvari i predmeta koji nisu vezani za obrazovno-odgojni rad, odnosno za obavljanje poslova i zadataka.

Za sve stvari i predmete koji se službeno unose i iznose iz škole, a vlasništvo su škole, mora postojati pismeno odobrenje od ovlaštenih lica.

Za evidenciju iznošenja stvari/predmeta ili drugog vlasništva škole odgovoran je sekretar škole.

Sekretar škole, direktor ili pedagog izdaju opremu škole osoblju i nastavnicima na revers.

**Član 22.**

Zabranjeno je obavljanje kupoprodajnih aktivnosti u prostorijama i dvorištu škole izuzev uz odobrenje direktora škole.

**VI UPOTREBA PROSTORIJA, OPREME, OGLAŠAVANJE ŠKOLE I MEDIJI**

**Član 23.**

Zajedničke prostorije u zgradi škole (sala, biblioteka i sl.) mogu se koristiti i upotrebljavati za predviđene namjene po rasporedu ovlaštenih lica.

Salu za tjelesni odgoj mogu koristiti, van radnog vremena, sportske sekcije, druge sportske organizacije i rekreativci s kojima škola ima zaključen ugovor.

Odluku o upotrebi, otkazu upotrebe, roku upotrebe i uvjetima upotrebe prostorija i opreme škole određuje direktor škole.

**Član 24.**

Ostale prostorije u školi (učionice, kabineti, kancelarije i sl.) koriste se u skladu s njihovom funkcijom i namjenom.

Upotrebu učionica, kabineta i kancelarija van njihove funkcije i namjene odobrava direktor škole uz pismeno odobrenje.

Opći je princip da korištenje opreme i prostorija škole u svrhe nastave i nastavnih procesa ima apsolutnu prednost u odnosu na komercijalne svrhe.

**Član 25.**

Učenici, nastavnici i ostalo osoblje škole dužni su da prostorije i opremu škole čuvaju i upotrebljavaju u skladu s njenom namjenom.

Nastavnici zadužuju popis inventara učionica i prostorija kojima se koriste i za koje odgovaraju moralno i materijalno.

Roditelji učenika odgovaraju moralno i materijalno za štetu koju njihova djeca učine na školskom inventaru.

Razglasna stanica se ne može koristiti bez odobrenja direktora ili zamjenika, odnosno bez njegove saglasnosti s tekstom koji se emituje.

**Član 26.**

Zabranjeno je parkiranje vozila ispred glavnog ulaza u školu zbog sigurnosti učenika koji izlaze iz škole na ulicu.

Zabranjeno je pušenje u školi i dvorištu škole.

Nije dozvoljeno zadržavanje učenika u dvorištu škole nakon završetka njihove smjene osim u opravdanim slučajevima (čekanje na prijevoz i slično).

**Član 27.**

Oglašavanje u prostorijama škole i u dvorištu škole se vrši isključivo uz odobrenje direktora škole.

**Član 28.**

Škola posjeduje službenu web stranicu škole www.ospeta.edu.ba , EMIS online platformu, Facebook stranicu, kao i Office 365 platformu.

Web stranicu škole, EMIS online platformu i Facebook stranicu škole kreira direktor škole ili lice koje direktor ovlasti.

Fotografije, audio ili video zapisi o školskim aktivnostima dozvoljeno je objavljivati isključivo na web stranici škole , EMIS online platformi, Facebook stranici škole, kao i na Office 365 platformi u svrhu realizacije nastavnaog procesa i unapređenja znanja učenika.

Sadržaje na web stranici škole, EMIS online platformi, Facebook stranici, kao i Office 365 platformi kontroliše i odobrava direktor škole.

JU“Peta osnovna škola“ posjeduje službenu mail adresu: petaosnovnaskola@yahoo.com

JU „Peta osnovna škola“ ne odgovara za okolnosti više sile ili poremećaja nastalih pri radu ili padovima servera službene web stranice, EMIS online internet platforme ili službenih mail adresa.

JU“Peta osnovna škola“ zadržava pravo promjena u web hosting domenama ili mail serverima uz adekvatno informisanje školske zajednice i nadležnog ministarstva.

Roditelji učenika zadržavaju pravo da zahtjevaju uklanjanje sadržaja koji se tiču njih ili njihove djece sa službenih školskih internet platformi.

**Član 29.**

Televizijski i radio snimatelji, mentorski rad, humanitarne aktivnosti, javni, kulturni i sportski aktivisti, lica i organizacije izvan škole, ne mogu u školi obavljati bilo kakve aktivnosti bez dozvole direktora škole.

Sve izjave ili nastupe u medijima uposlenika i učenika škole, a koje se tiču rada JU „Peta osnovna škola“, isključivo odobrava direktor škole.

Fotografisanje i videozapise učenika škole od strane medijskih kuća ili drugih pravnih lica odobrava direktor škole uz pismeno odobrenje roditelja učenika.

Izuzetak iz stava 3 ovoga člana predstavljaju službena fotografisanja odjeljenja, te grupne ili pojedinačne fotografije učenika, krajem školske godine napravljene od strane ovlaštenog

fotografa, koji za upotrebu tih fotografija snosi punu krivičnu, moralnu i materijalnu odgovornost.

Izuzetak od stava 3 ovoga člana predstavljaju i fotografije, video i audiozapisi napravljeni za potrebu službenih školskih print i online glasila.

**VII OBEZBJEĐENJE RADNIH PROSTORIJA**

**Član 30.**

Radnice koje rade na održavanju čistoće dužne su da poslije čišćenja prostorija zatvore prozore, ugase svjetla i zaključaju vrata, a ključeve ostave u prostoriju namijenjenu za to.

O svakom nestanku ključeva od prostorije obavještava se sekretar škole.

Radnice koje rade na održavanju čistoće dužne su sekretara škole odmah obavijestiti o šteti ili nestalom inventaru škole koje primijete u toku redovnog održavanja čistoće.

Svi zaposlenici škole su dužni sekretara škole, ili direktora škole u odsustvu sekretara, odmah obavijestiti o šteti ili nestalom inventaru škole.

**Član 31.**

Prijavljivanje kvarova i zahtjevi za intervencije i usluge u vezi s korištenjem prostorija i inventara podnose se sekretaru škole.

Transferi i promjene u inventarnom popisu pojednih prostorija dozvoljeni su uz odobrenje direktora škole i uz obaveznu prethodnu evidenciju od strane sekretara škole.

**Član 32.**

Dnevni čuvari i radnici za servisnu tehničku podršku nadziru organizacije, klubove, udruženja i pojedince koji iznajmljuju salu ili druge prostorije škole, sprečavaju štetu na objektu i inventaru škole i istu prijavljuju Upravi škole radi pokretanja procesa nadoknade štete ili otkazivanja ugovora o iznajmljivanju prostorija.

**Član 33.**

Škola posjeduje videonadzorni sistem.

Principi na kojima se koristi videonadzorni sistem u školi su zakonska prava na privatnost i zaštitu ličnih podataka.

Pristup administartivnom panelu i arhivskim zapisma videonadzornog sistema imaju direktor škole, sekretar i pedagog.

Pravna i fizička lica koja traže pristup arhivi videozapisa u svrhu utvrđivanja činjenica i događanja oko dvorišta škole koje je u videokrugu nadzornog sistema, mogu pristupiti posredovanjem nadležne policijske uprave i uz službeni nalog.

**Član 34.**

Videonadzorni sistem se koristi u svrhe:

- utvrđivanja narušavanja sigurnosnih okolnosti u školi i u dvorištu škole

- utvrđivanja nastale štete na objektu škole

- utvrđivanje činjenica vezanih za vršnjačko nasilje i ponašanje učenika i osoblja škole u toku trajanja nastave.

## - u druge svrhe koje Uprava škole smatra nužnim da su potrebne radi utvrđivanja činjeničnih stanja i okolnosti vezanih za nesmetan rad škole, izuzev uz odobrenjem direktora škole, a u skladu sa Pravilnikom o videonadzoru.

**VIII POSTUPAK S NAĐENIM STVARIMA**

**Član 35.**

Nađene stvari ili novac u učionicama, zajedničkim prostorijama i kancelarijama predaju se radnicama na održavanju čistoće ili radniku za servisno-tehničku podršku škole, a o kojim oni obavještavaju sekretara škole radi daljeg postupka, a u skladu sa Smjernicama o smještaju, čuvanju i postupanju sa izgubljenim predmetima.

**IX ODRŽAVANJE REDA I MIRA U ŠKOLI**

**Član 36.**

U cilju održavanja reda i mira u školi i dosljednog sprovođenja odredbi Pravilnika u školi će se organizovati dežurstva nastavnika.

Raspored i obaveze dežurnih nastavnika određuje direktor škole.

Učenici koji čekaju na početak kabinetske nastave činit će to mirno, poredani u redu ispred kabineta bez ometanja i čekati dolazak predmetnog nastavnika da otključa kabinet. Pri tome je strogo zabranjeno da se učenici guraju ispred vrata i ometaju red i mir.

Učenicima je zabranjeno kretanje po krovu škole, penjanje na školu i sa škole uz pomoć odvoda za kišu, prozora i gromobrana.

Učenicima je zabranjeno da u školu ulaze i izlaze kroz prozore, osim u slučajevima predviđenim pravilnicima i protokolima o protivpožarnoj zaštiti.

Strogo su zabranjeni simboli, znakovi, obilježja, gestikulacija i retorika u prostorijama školi i oko škole i općenito simbolika uvredljivog i diskriminatornog sadržaja po bilo koju grupu/pojednica školske zajednice.

**Član 37.**

Dužnosti dežurnog nastavnika su:

- dežurni nastavnici dolaze u školu 30 minuta prije početka nastave;

- brine o uspostavljanju reda u školi i realizaciji Pravilnika o kućnom redu,

-u toku dežurstva intervenišu, upozoravaju učenike na red i disciplinu, a u slučajevima težeg narušavanja reda obavještavaju stručnu službu škole, pomoćnika direktora ili direktora škole,

-svi dežurni nastavnici dežuraju u dvorištu škole za vrijeme velikog odmora, ukoliko su svi učenici u dvorištu. Ukoliko vremenske prilike ne dozvoljavaju učenicima izlazak u dvorište u tom slučaju dežurni nastavnici dežuraju raspoređeni po spratovima škole.

-Dežurni nastavnici dužni su da sarađuju s organima javnog reda i mira i nadležnim policijskim organima u slučajevima narušavanja sigurnosti sudionika školskih aktivnosti;

- u vrijeme velikog odmora, prateći vremenske uslove, ako oni to dozvoljavaju, vode računa da svi učenici izađu iz školske zgrade na dvorište ako nije drugačije odlučeno odlukama Odjeljenskog ili Nastavnićkog vijeća;

- ljubazno zaustave i provjere ulazak roditelja ili drugog lica u školu;

- dužan je pregledati knjigu dežurstva iz prethodne smjene i u nju upisati sva zapažanja po završetku dežure;

- svesku dežurstva dežurnih nastavnika zaključuje na kraju dežurstva nastavnik koji je po internom dogovoru ili rasporedu časova posljednji napustio dežurstvo;

- u svesku dežurstva se evidentiraju isključivo okolnosti koje su na neki način ometale rad škole u školskom objektu ili u dvorištu škole, narušene sigurnosne situacije za učenike, osoblje škole i posjetioce škole. U svesku dežurstva nastavnika se ne upisuju opravdano odsutni nastavnici, provedene manifestacije koje su dio redovne ili vanredne dinamike rada u školi ili događaji koji su se desili van jurisdikcije školskog objekta i dvorišta škole.

**X ODRŽAVANJE ZELENIH POVRŠINA I DVORIŠTA**

**Član 38.**

-Zelene površine i dvorište trebaju biti održavani čistim i urednim, o čemu se staraju radnice na održavnju čistoće i radnici za servisno-tehničku podršku škole, kao i dnevni čuvari ;

-Travnjaci se trebaju redovno kositi o čemu se staraju dnevni čuvari ;

- sadnice moraju biti redovno čišćene i okopane, o čemu se staraju radnici za servisno-tehničku podršku i dnevni čuvari;

-Biološke, ekološke ili druge sekcije koje u svojim programima rada imaju zastupljenu sferu ekologije ili rada sa zelenim površinama mogu sarađivati radnicima za servisno-tehničku podršku i dnevnim čuvarima oko uređenja zelenih površina s ciljem mogućnosti korištenja istih za nastavno – odgojne svrhe i praktičan rad učenika;

U toku trajanja nastave prilaze školi od snježnih padavina održavaju dnevni čuvari , radnici za servisno-tehničku podršku, a po potrebi i radnice na održavanju čistoće;

U slučaju elementarnih nepogoda izazvanih snježnim padavinama ili drugim prirodnim nepogodama može se angažovati cjelokupno osoblje škole na održavanju funkcionalnosti objekta i dvorišta škole, uz poštivanje propisa o sigurnosti uposlenika pri radu i na radnom mjestu;

**XI OSTALE DUŽNOSTI UČENIKA, NASTAVNIKA, SLUŽBENIKA I OSTALOG OSOBLJA ŠKOLE**

**Član 39.**

Dužnosti učenika

Učenici škole obavezni su da:

-čuvaju imovinu škole;

- se ponašaju na način kojim se u punoj mjeri poštuje ličnost nastavnika, stručnih saradnika, direktora, stručne službe škole, sekretara i ostalih radnika škole, kao i drugih učenika;

-za vrijeme malog odmora ne napuštaju školsku zgradu;

-za vrijeme velikog odmora izađu iz školske zgrade na dvorište, osim učenika kojim razrednik iz opravdanih razloga odobri ostanak u učionici;

- u školi i školskom dvorištu održavaju disciplinu, ponašaju se po Pravilima škole, čuvaju školsku imovinu i ne narušavaju ugled škole u komunikaciji sa stanovništvom koje se kreće oko škole ili živi u blizini škole i školskog dvorišta;

-u slučaju međusobnog konflikta traže pomoć razrednika, nastavnikastručne službe;

-prijavljuju razredniku, dežurnom nastavniku ili stručnoj službi bilo kakva saznanja koja se tiču sigurnosti učenika;

-dolaze u školu na 10 minuta prije početka prvog časa/sata;

-prijave nastavniku neki zdravstveni nedostatak ili ako boluju od bolesti koja može imati utjecaja na njegovu sigurnost ili sigurnost drugih;

-obavijeste dežurne nastavnike, razrednike/ce ili upravu škole o promjenama u zdravstvenom stanju u toku trajanja nastave prije odlaska ljekaru ili kući, telefonski potvrde s roditeljima opciju odlaska s nastave. U slučaju težeg narušavanja zdravstvenog stanja roditelji/staratelji dužni su doći po učenika u školu;

-U slučaju potrebe za hitnom intervencijom kod učenika, dežurni nastavnici pozivaju službu Hitne pomoći ili vode učenika u Hitnu pomoć;

-Nije dozvoljeno da drugi učenici prate učenika s narušenim zdravstvenim stanjem do kuće ili ljekara;

**Član 40.**

-Učenik/ca je dužan u školu dolaziti uredan i čist.

-Svi učenici moraju voditi računa o ličnoj higijeni.

-Smatra se da je učenik/ca neprikladno odjeven/a, ako u školu dolazi u hlačama s plitkim strukom koje pokazuju gole dijelove tijela, u prekratkim majicama , kratkim suknjama iznad koljena, šorcevima i bermudama.

-Učenik/ca u školu ne može dolaziti u prozirnoj i pretijesnoj odjeći, u odjeći s uvredljivim i/ili nepristojnim natpisima, porukama, riječima, znakovima ili slikama.

-Učenici u školu ne mogu dolaziti u odjeći za sport, japankama, papučama niti učenice mogu dolaziti u obući s visokim potpeticama.

-Učenicima nije dozvoljen pirsing.

-Učenicama nije dozvoljeno dolaziti u školu dugih, nalakiranih noktiju.

-Učenici ne mogu dolaziti u školu našminkani.

-Tokom časa učenici/ce ne mogu nositi bilo kakve kape, kačkete ili kapuljače, osim po posebnom odobrenju škole.

-Učenik/ca je neprikladno odjeven/a ukoliko u školu dolazi golih ili polugolih leđa, otkrivenih ramena (majice na bretele, kimono rukavi) i s dekoltiranim izrezima.

-Prilikom organiziranih posjeta određenim manifestacijama, institucijama, pozorištima i sl. učenici su također dužni voditi računa o prikladnom odijevanju.

U svim slučajevima kada se učenik/ca ne bude pridržavao Kodeksa odijevanja predmetni nastavnik, razrednik, direktor, pomoćnik direktora, stručna služba škole će o tome obavijestiti roditelje, upozoriti učenika/cu, te ukoliko se upozorenje ignoriše i pravilnik i dalje ne poštuje, učeniku/ci biće izrečena odgojno disciplinska mjera.

**Član 41.**

Za vrijeme boravka u školi, kao i dvorištu škole, učenicima nije dozvoljeno:

-donošenje mobitela i sličnih uređaja;

- pušenje, konzumiranje energetskih napitaka, konzumiranje alkohola i uživanje bilo kakvih narkotičkih i opojnih sredstava u školskoj zgradi i školskom dvorištu;

-donošenje ili upotreba pirotehničkih sredstava u školu i dvorište škole;

-donošenje predmeta kojima mogu ugroziti svoju i sigurnost drugih osoba, a koji nisu potrebni za održavanje nastavnog procesa;

-unošenje vatrenog ili hladnog oružja (bokseri, noževi, bodeži, igle, odvijači i drugi alat koji može da izazove povrede);

-unošenje bilo kakvog materijala ili predmeta koji nije neposredno neophodan za izvođenje nastavnog procesa ili ga učenici ne koriste kao olakšicu određene nastavne aktivnosti;

- izazivanje, podstrekivanje ili učestvovanje u tuči;

-izazivanje nacionalne, etničke, spolne diskriminacije, rasne ili vjerske netrpeljivosti;

- zloupotreba sredstava komunikacije i postavljanje neprimjerenih sadržaja na edukativnim platformama i drugim javnim platformama;

- unošenje modifikovanih elektronskih uređaja, šokera, upaljača, šibica, suzavaca, palica;

-unošenje slika, časopisa ili audio-vizuelnih sredstava s pornografskim sadržajima;

-upotreba prenosnih uređaja za distribuciju slobodne wireless internet konekcije;

- trčanje, skakanje, glasno dovikivanje tokom velikog i malog odmora;

-bacanje otpadaka izvan postavljenih korpi za smeće;

-zadržavanje u hodnicima, ispred učionica i drugih radnih prostorija u toku trajanja nastave;

- pisanje, urezivanje po zidovima, školskim klupama i fasadi zgrade škole;

-igranje karata i drugih igara u vidu razonode i kocke,

-konzumiranje hrane i žvakanje žvakaće gume na nastavi,

- napuštanje školskog objekta ili dvorišta škole radi kupovine ili nabavke sredstava/predmeta ili hrane za osoblje škole;

-obavljanje poslova koji spadaju u radnu odgovornost osoblja škole ;

- korištenje lifta bez odobrenja direktora škole.

**Član 42.**

Mobiteli, uređaji i aparati doneseni u školu, u smislu kršenja odredbi ovog Pravilnika, mogu biti izuzeti i zadržani u Upravi škole do dolaska roditelja/staratelja da preuzmu iste;

Zabranjeno je neovlašteno korištenje i postavljanje fotografija i videozapisa s nastavnih procesa iz škole i školskog dvorišta na internetu i društvenim mrežama.

Ovlaštenje iz stava 2. ovoga člana daje direktor škole nakon pribavljanja saglasnosti svih subjekata obuhvaćenih određenim fotografskim ili videozapisom.

**Član 43.**

Zabranjena je zloupotreba podataka o učenicima, roditeljima i osoblju škole u medijima, štampi ili na internetu.

Zabranjeno je lažno predstavljanje sudionika školske zajednice i davanje netačnih podataka o radu škole i aktivnostima u školi.

**Član 44.**

Nastavnici škole obavezni su da:

-u školi budu primjereno odjeveni što isključuje izazovno odijevanje, dekoltirane majice, kratke suknje, tijesnu/usku ili providnu odjeću i sl.;

-ne koriste privatno mobitele za vrijeme trajanja časa, ne izlaze s nastave na hodnik radi upotrebe mobitela, i ne sastavljaju SMS/MMS poruke ili poruke zasnovane na aplikacijama društvenih mreža u toku trajanja nastave kao i korištenje mobilnog ili školskog interneta na nastavi za privatne i nenastavne aktivnosti;

-koriste školsku internet mrežu i wireless internet konekciju (školske IP adrese) pod punom moralnom i krivičnom odgovornošću,

-otključaju učionicu odnosno kabinet i pregledaju, te o uočenim nepravilnostima ili oštećenjima obavijeste nadležno lice,

-održavaju red i disciplinu pri ulasku i izlasku učenika iz učionice u kojoj imaju nastavu, te nakon zadnjeg časa izvedu učenike do izlaza iz škole;

-upozoravaju učenike koji u školi i dvorištu škole narušavaju disciplinu, rad, pravila i autoritet škole;

-opremu i sredstva koriste sa pažnjom i u skladu s njihovom namjenom;

-se pridržavaju propisanih mjera zaštite od požara;

-se pridržavaju zabrane konzumiranja duhana u prostorijama škole i školskom dvorištu;

-se staraju o urednosti učionice i spremišta;

-odgovaraju za štetu načinjenu u prostorijama koje su koristili;

-obavezno prisustvuju priredbama u školi i održavaju red i disciplinu za vrijeme njihovog trajanja, izuzev zbog opravdanih razloga ili uz odobrenje direktora škole;

-po završetku nastave ugase svjetla i pregledaju namještaj, opremu i sredstava škole, te o uočenoj eventualnoj šteti obavijeste direktora ili sekretara škole;

**Nije dozvoljeno da osoblje škole daje bilo kakve vlastite medikamente ili farmaceutska sredstva učenicima škole, osim u izuzetnim slaučajevima i uz pismenu saglasnost roditelja/staratelja učenika.**

**Član 45.**

Voditelji odjeljenja (razrednici) obavezni su da:

- upoznavanje roditelja i učenika sa njihovim pravima, dužnostima, obavezama i odgovornostima utvrđenim Zakonom o odgoju i obrazovanju u osnovnim i srednjim školama;

-upoznaju učenike s Pravilnikom o kućnom redu a,koji se tiču učenika, roditelja i čuvanja imovine škole;

-upoznaju roditelje s Pravilnikom o kućnom redu, uz poseban osvrt na pravila koja se tiču roditelja i učenika i čuvanja imovine škole;

-upoznaju učenike s obavezama redara i prate obavljanje tih poslova;

-ustanove odgovorne za oštećenja školske imovine i traže od počinioca da se pričinjena šteta odmah nadoknadi;

-upoznaju oučenike i roditelje s Pravilnikom o izricanju odgojno-disciplinskih mjera;

-upoznaju učenike i roditelje s Pravilnikom o vođenju evidencije o neprihvatljivim oblicima ponašanja i/ili drugiim faktorima koji mogu ugroziti najbolji interes učenika i zaštiti učenika;

- upoznaje učenike i roditelje s Pravilnikom o provođenju mjera odgojno-obrazovne podrške i stručnog tretmana učenika;

-upoznaju odjeljenje s Pravilnikom o praćenju, vrednovanju i ocjenjivanju učenika u Kantonu Sarajevo.

**Član 46.**

Direktor i pomoćnik direktora škole obavezni su da:

-neposredno učestvuju u organizaciji i rasporedu dežurstva;

-daju uputstva za pravilno obavljanje dežurstva;

-prate rad dežurnih nastavnika i intervenišu u slučajevima kada se pojave problemi i teškoće;

-redovno prate i kontrolišu vođenje knjige dežurstva i intervenišu u spornim slučajevima;

-vode računa o školskom nadzornom videosistemu i koriste ga za utvrđivanje propusta ili problema koji su nastali za vrijeme dužurstva;

**Član 47.**

Uposlenicima/nastavnicima škole nije dozvoljeno:

- kašnjenje na nastavu/posao;

- obavljanje privatnih aktivnosti ili poslova u toku trajanja nastave;

- boravak u školi u pripitom stanju ili pod dejstvom drugog narkotičkog sredstva;

- pušenje ;

- ostvarivanje finansijski ili drugi privatni interesa s roditeljima ili učenicima škole;

- naplaćivanje instruktivne nastave učenicima škole;

- izuzimanje učenika s redovne nastave s ciljem realizacije vannastavnih aktivnosti ili pripreme za takmičenje bez odobrenja direktora;

**Član 48.**

**KODEKS OBLAČENJA UPOSLENIKA ŠKOLE**

-Svaki uposlenik dužan je dolaziti uredan i čist na posao.

-Svi uposlenici moraju voditi računa o ličnoj higijeni, kao i čistoći svoje odjeće i obuće.

-Nije dozvoljen oblačenje sportske odjeće , osim na časovima Tjelesnog i zdravstvenog odgoja i organizovanim izletima.

-Uposlenici na posao ne mogu dolaziti u prozirnoj i pretijesnoj odjeći, dekoltiranim majicama i bluzama, majicama na bretele koje otkrivaju stomak i leđa, bermudama, kratkim šorcevima, kratkim suknjama, japankama, papučama za plažu i sličnoj odjeći koja ne odaje karakter profesionalnog izgleda na poslu.

**XII ETIČKI KODEKS**

**Član 49.**

Etički kodeks ponašanja sudionika školske zajednice odnosi se na osoblje škole i učenike i njegove odredbe obavezne su za sve sudionike u radu školske zajednice.

Etičkim kodeksom obezbjeđuje se zaštita prava i očuvanje koherentnosti digniteta svih sudionika rada školske zajednice, te optimiziraju profesionalno-moralni segmenti u svakodnevnom radu koji nisu definisani drugim pravilima i propisima škole.

**Član 50.**

**Temeljni principi školske zajednice**

Sudionici školske zajednice će:

**- cijeniti** vrijednost i ugled svakog pojedinca i smatrati njihov osobni potencijal neograničenim;

**- uvažavati** i poštivati ljudska prava i ophoditi se prema osobama poštivajući i braneći njihova prava;

**- cijeniti** istinu i uvijek postupati prema sebi i drugima časno;

**- cijeniti ž**elju za znanjem;

**- tražiti** pravdu i dobrovoljno dijeliti znanje i moć, te obrazovati i odgajati učenike na način kako bi se spriječila zloupotreba moći i širenje neznanja;

**- besprijekorno č**initi dobro ;

**- raditi** na jačanju demokratskog duha i vladavine zakona;

**- uvažavati** i poštivati različitosti među ljudima, te promovisati i braniti jednake mogućnosti za sve, bez obzira na spol, uzrast, rasu, nacionalnu ili etničku pripadnost, kulturu, jezik, posebne potrebe, religiju, seksualnu orijentaciju ili bračni status;

**- njegovati** poštivanje i povjerenje prema učenicima i osobama povezanim s njima, uvijek postupajući savjesno i dajući primjer najvišeg etičkog standarda;

**- prepoznati** i uvidjeti činjenicu kako se uspješno obrazovanje oslanja na uzajamnost, dobru volju i podršku osoba izvan školskog okružja;

**- cijeniti** i nastojati postići intelektualni, tjelesni, društveni, moralni, kulturni i duhovni razvoj svih učenika;

**- vršiti** pozitivan utjecaj na razvoj djece i omladine;

**- nastojati** pokazati primjer poštivanja društvenih vrijednosti kao što su velikodušnost, nesebičnost, objektivnost, integritet, odgovornost, otvorenost i liderski duh;

**- poštivati** pravne obveze, koje neće kršiti ili negirati ustavna prava bilo kojeg učenika;

**- pridržavati se** odgovarajućih profesionalnih kodeksa oblačenja i djelovati u skladu s institucionalnim propisima i očekivanjima koja se odnose na jednakost spolova i religijskih obaveza;

**Član 52.**

**Obaveze, principi ponašanja i praksa uposlenika škole**

Posvećenost učenicim-nastavnici će :

**- se pobrinuti** da zdravlje, razvoj, napredak, sigurnost, tjelesna, mentalna i emocionalna dobrobit svih učenika budu na prvom mjestu;

**- koristiti** svoje profesionalne vještine i stručnost kako bi učinili sve što mogu za svakog učenika, tako što će osigurati neometano stjecanje znanja, razumijevanja i vještina;

**- demonstrirati** posvećenost stalnom profesionalnom razvoju u svim aspektima, uključujući nova postignuća u pedagogiji, te stjecati znanja o odgoju, porodičnim, kulturnim i ostalim pojedinostima svakog učenika;

**- zatražiti** podršku u slučaju da razvoj i napredak bilo kojeg učenika bude ugrožen ili ako se učenik nađe u opasnosti da mu se nanese zlo, npr. putem nasilja u školi;

**- čuvati** privatnost svih podataka o učenicima i kolegama do kojih dođu unutar profesionalnih aktivnosti, osim ako otkrivanje tih podataka nije neizbježno iz opravdanih razloga, kao što su zaštita djece od zlostavljanja, ili zakonska obaveza;

**- slušati i uvažavati** učenike i raspravljati s njima o njihovim stavovima, preokupacijama i sklonostima, te će promovisati razumijevanje za drugačije stavove i mišljenja;

**- služiti** učenicima kao model, te im davati primjere čestitosti, integriteta i brižnog odnosa prema drugima;

**- neće** iznositi lažne ili zlonamjerne tvrdnje o učenicima ili kolegama;

**- neće** diskriminirati bilo kojeg učenika ili kolegu na osnovu spola, uzrasta, rase, nacionalne ili etničke pripadnosti, kulture, jezika, posebnih potreba, religije, seksualne orijentacije ili bračnog statusa;

**- prepoznati** svaku nezakonitu diskriminaciju i stereotipe, te intervenirati, bez obzira na to ko je žrtva, a ko počinitelj;

**- promovisati**, implementirati školske operativne planove koji se odnose na nasilje u školi, inkluziju i interkulturalno obrazovanje, te će nastojati zaštititi učenike kod kojih postoji opasnost od društvene isključenosti i loših rezultata;

**- prezentirati** profesionalno znanje s različitih stajališta na kompetentan i uravnotežen način bez namjernog iskrivljavanja i ličnih predrasuda;,

**- poticati** i pomagati učenike u kritičkom razmišljanju kako bi shvatili svoju odgovornost i o važnim društvenim pitanjima;

**- izbjegavati** iznošenje neugodnih i pogrdnih opaski na račun učenika i kolega ili komentara koji negiraju samopouzdanje i lični identitet;

- **očekivati** znanje, umijeće i primjereno vladanje od svakog učenika, i prepoznati i profesionalno odgovoriti na različite obrazovne potrebe učenika;

**- tretirati** i podučavati učenike na način koji podiže samopouzdanje, samosvijest i spoznaju o vlastitoj vrijednosti, te će koristiti ocjenjivanje kako bi prikladno odgovorili na različite potrebe učenika, pružili učenicima stručne povratne informacije i ukazali na važnost individualnog i kolektivnog postignuća;

**- pomagati** učenicima kako bi se pripremili za život i shvatili promjene u društvu i u području tehnologije, tako što će im davati savjete i pouzdane upute vezane za njihove buduće ambicije i opcije koje im budu stajale na raspolaganju;

**- neće koristiti** profesionalne odnose ili poziciju autoriteta kako bi ostvarili ličnu korist, te će takve pojave sprečavati uspostavljanjem jasnih granica između nastavnika i učenika;

**Član 51.**

Posvećenost roditeljima, starateljima i zajednici – nastavnici će:

**- uvažavati** i poštivati roditeljska prava i zakonske roditeljske ovlasti u opće poznatom konekstu otvorenih, poštenih i pristojnih odnosa;

**- štititi** tajnost povjerljivih podataka i poštivati porodičnu privatnost;

**- osigurati** roditeljima i starateljima redovit pristup tačnim informacijama, te im omogućiti razgovor o razvoju i napredovanju njihove djece;

**- brinuti se** u potpunosti o konsultaciji roditelja i staratelja kako bi bili informirani o svim važnim odlukama koje se odnose na obrazovanje i dobrobit njihove djece, te kako bi sve razmatrane odluke i savjeti bili u interesu djeteta;

**- nastojati** osigurati adekvatnu i efikasnu saradnju roditelja, staratelja i svih drugih relevantnih zainteresiranih strana u cilju pružanja kvalitetnoga obrazovanja;

**- slušati** i uvažavati mišljenje, izraze zabrinutosti i primjedbe roditelja i staratelja, a koji su povezani s razvojem i obrazovanjem njihove djece;

**- obavezno sarađivati** s roditeljima i starateljima u interesu obrazovanja njihove djece u cilju ostvarivanja podrške na najvišoj mogućoj razini koju su roditelji i staratelji u stanju pružiti razvoju i obrazovanju djece;

**- nastojati** razumjeti i poštivati različito porijeklo, porodično okruženje i kulture zastupljene u školskoj i široj zajednici, te djelovati aktivno u promovisanju i uspostavi harmoničnih odnosa između škole i lokalne zajednice kojoj škola pripada;

- **neće** iskorištavati privilegiju svog statusa i profesionalnog položaja kako bi sticali ličnu korist, niti će primati darove ili usluge koje bi mogle iskriviti ili utjecati na profesionalno mišljenje;

**- odgovorno se ponašati** u lokalnoj zajednici tako što će doprinijeti poštivanju i povećanju ugleda prosvjetnih radnika u očima javnosti;

- **sarađivati** s roditeljima/starateljima na izgradnji i optimizaciji ugleda škole u lokalnoj i široj zajednici i neće na bilo koji način štetiti ugledu škole kao institucije, osoblja škole, roditelja/staratelja i učenika kao sudionika u odgojno-obrazovnim procesima u školi;

**Član 53.**

Posvećenost nastavnika profesiji – nastavnici će:

**- nastojati** u svakom trenutku dati primjer visokog etičkog i profesionalnog standarda, te njegovati povjerenje javnosti;

**- uložiti** sve napore kako bi sačuvali dignitet i pospješili status odgoja i obrazovanja i uspostavili klimu koja u prosvjetu privlači pojedince dostojne povjerenja;

**- shvatiti** svoj profesionalni status kao nešto srazmjerno njihovoj posvećenosti cjeloživotnom učenju i stalnom razvijanju profesionalnih vještina, znanja i razumijevanja;

**- uvijek** postupati iskreno i neće iznositi lažne tvrdnje u vezi sa svojim profesionalnim kvalifikacijama i kompetencijama;

**- nastojati** u najvećoj mjeri doprinijeti razvijanju pouzdanih obrazovnih planova i programa, kao i efikasne i promišljene profesionalne kulture koja odražava najviše standarde profesionalne kulture;

**- nastojati** shvatiti ulogu i funkciju svojih kolega drugih zanimanja koji rade s djecom i imaju profesionalnu odgovornost prema djeci, te će nastojati uspostaviti djelotvoran, saradnički i profesionalni odnos s kolegama u onim slučajevima gdje je potrebno i koji su u interesu svakog djeteta;

**- pristajati** na rad u kontekstu tima profesionalaca, poštivajući autoritet svih kolega, pri čemu će se pridržavati prava na iznošenje vlastitog profesionalnog mišljenja;

**- uvijek pružati** dobrodošlicu i potporu kolegama koji su novi u struci;

**- uvijek ispoljavati** otvorenost, poštenje i integritet u svim profesionalnim, rukovodećim i administrativnim ulogama uključujući i korištenje školskih i finansijskih resursa;

**-nastojati** održati dobro mentalno i tjelesno zdravlje, kao i promišljenost u druženju neophodnu za ispunjavanje svojih profesionalnih zadataka i očekivanja;

**- neće** kritizirati druge nastavnike, niti ih pogrdno predstavljati pred učenicima i u javnosti;

**- neće ometati** ostvarenje građanskih prava i dužnosti svojih kolega i truditit će se kako bi sve svoje kolege uvijek tretirali pravedno;

**- neće uznemiravati** kolege, niti će prema njima poduzimati diskriminirajuće postupke koji bi mogli negativno utjecati na sposobnost ispunjavanja profesionalnih i ugovorom predviđenih obaveza;

- **neće izbjegavati** profesionalnu komunikaciju s kolegama, poštivati će odredbe općeg bontona u radu s kolegama (u pogledu verbalne i neverbalne komunikacije);

- **neće dozvoliti** neprofesionalan odnos prema radnim kolegama i štitit će profesionalnu i moralnu ličnost svih uposlenika škole;

**- neće primjenjivati** pritisak, niti bilo kome pružati poseban tretman u svrhu profesionalne koristi , niti će na sebičan način utjecati na profesionalne odluke;

**- pridržavat će se** odgovarajućeg profesionalnog kodeksa odijevanja i djelovati u skladu s institucionalnim propisima i očekivanjima koja se odnose na jednakost spolova i religijskih obaveza;

**Član 54.**

Posvećenost školi – učenici će:

**- nastojati** u svakom trenutku poštivati demokratski ustanovljene propise razredne zajednice;

**- nastojati** ostvarivati svoje osobne potencijale i ambicije;

**- poštivati** i tretirati druge onako kako bi i sami htjeli biti poštivani i tretirani;

**- odupirati se** motiviranju, nagovaranju od strane vršnjaka ili osobnim porivima nepristojnosti, grubosti i neljubaznosti na osnovi rodne ili etničke pripadnosti, kulturnih razlika, posebnih potreba, jezika, religije;

-sudjelovati u procesima koji doprinose efikasnom radu demokratski izabranog Vijeća učenika škole;

- **uvažavat**i molbe i slušati upute nastavnika i drugih zaposlenih u školi, a koje se odnose na obrazovne zadatke i vladanje;

-**raditi** školske zadatke na najbolji mogući način i predavati ih nastavnicima u dogovorenom roku;

- **sudjelovati** u dobrovoljnim nastavnim i vannastavnim aktivnostima u skladu s vlastitim mogućnostima;

-**pohađati** redovno nastavu i dolaziti u školu na vrijeme;

-**pružat**i dobrodošlicu i uključivati u rad i igru vršnjake i nove učenike;

**XIV ZAVRŠNE ODREDBE**

**Član 58.**

Direktor škole je dužan sve radnike upoznati s odredbama ovog Pravilnka.

**Član 59.**

S odredbama ovog Pravilnika o kućnim redu i etičkim kodeksima voditelji odjeljenja dužni su upoznati učenike i njihove roditelje odnosno staratelje.

**Član 60.**

Na povrede odredbi ovog Pravilnika od strane radnika škole primjenjuju se propisi iz Zakona o radnim odnosima i Pravilima JU „Peta osnovna škola“ Sokolovići.

Radnik koji postupi suprotno odredbama ovog Pravilnika odgovoran je za lakše ili teže povrede radne obaveze i može biti sankcionisan u skladu s Pravilima škole.

Na povrede odredbi ovog Pravilnika od strane učenika primjenjuju se Zakon o odgoju i obrazovanju u osnovnoj i srednjoj školi u Kantonu Sarajevo, Pravilnik o izricanju odgojno-disciplinskih mjera u osnovnim i srednjim školama Kantona Sarajevo i Pravila JU „Pete osnovne škole“

**Član 61.**

Pravilnik stupa na snagu danom konačnog usvajanja na sjednici Školskog odbora i mora se objaviti na oglasnoj ploči škole.

***Uz saglasnost predstavnika Sindikata JU”Peta osnovna škola”Sokolovići Ilidža,***

***kao predstavnika radnika***

**\_\_\_\_\_\_\_\_\_\_\_\_\_\_\_\_\_\_\_\_\_\_**

*/Amra Holjan /*

***PRAVILNIK JE RAZMATRAN NA SJEDNICI:***

Vijeća učenika, održanog dana: 28.10.2024 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(datum održavanja sjednice) (potpis predsjedavajućeg Vijeća učenika)

Vijeća roditelja, održanog dana: 31.10.2024 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(datum održavanja sjednice) (potpis predsjedavajućeg Vijeća roditelja)

Nastavničkog vijeća, održanog dana: 14.10.2024 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(datum održavanja sjednice)(potpis predsjedavajućeg Nastavničkog vijeća)

**Usvojen na** sjednici Školskog odbora, održanoj dana 01.11.2024. godine

(datum održavanja sjednice)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

(potpis predsjedavajućeg Školskog odbora)

Broj: 01-1-1094/2024

Datum: 04.11.2024